सुहागरात पर पति का इंतजार कर रही थी, ससुराल वालों ने पति को भगा कर सुनाई तलाक की खबर

जोधपुर. चांदणा भाखर देवी रोड गली नंबर 11 में रहने वाली रुहीना की शादी उसके पिता ने गत 4 जुलाई को शहजाद खान के साथ की। अगले दिन शादी का रिसेप्शन चारण सभा भवन में हुआ। 6 जुलाई की रात रुहीना ससुराल तो पहुंची, लेकिन उसकी ये खुशियां चंद घंटे बाद ही हवा हो गई। ससुराल वालों ने सुहागरात के लिए उसे कमरे में भेजा, लेकिन कई घंटों तक पति कमरे में नहीं पहुंचा।

आधी रात रुहीना के दिल को धक्का देने वाली खबर आई, जब ससुराल वालों ने उसे बताया कि शहजाद घर छोड़कर भाग गया है और वह उसे तलाक देना चाहता है। नवविवाहिता ससुराल वालों के ये शब्द सुनकर सहम गई। बाद में उसे पता चला कि ससुराल वालों के पास तो तलाक के कागजात भी तैयार हैं।

ससुराल वालों ने ही लड़के को घर से भगा दिया और बाद में उदयमंदिर थाने में उसकी गुमशुदगी भी दर्ज करवा दी। कई महीने तक इधर-उधर चक्कर लगाने के बाद भी उसे कोई राहत नहीं मिली, तो उसने कोर्ट की शरण ली। अब कोर्ट के आदेश पर प्रतापनगर थाने में हाल में बदले गए तीन तलाक कानून की धाराओं में केस दर्ज किया गया है।

प्रतापनगर पुलिस ने बताया कि रुहीना की ओर से कोर्ट में पेश इस्तगासा के आधार पर प्रकरण दर्ज किया गया है। इसमें उसके पति शहजाद खां, ससुर शेर मोहम्मद, सास हुसैना, बड़े ससुर अब्दुल सलीम पुत्र शकूर मोहम्मद, बुआ सास परवीन उर्फ बेबला उसके पति रेहमत अली और मामा ससुर रमजान शाह पुत्र सितर शाह के खिलाफ आरोप हैं।

रुहीना की रिपोर्ट के अनुसार 6 जुलाई की रात को वह कमरे में पति का इंतजार कर रही थी, लेकिन देर रात 1 बजे उसके ससुराल वालों ने शहजाद के घर से भागने और तलाक के बारे में बताते हुए कहा कि तुम्हारी वो हालत करेंगे, जो तुम्हारा पूरा खानदान याद रखेगा। शहजाद द्वारा रुहीना को तलाक दिए जाने की पूरी जानकारी भी उसे कोर्ट से मिले एक नोटिस से मिली, जबकि, शहजाद को उसके घरवालों ने ही कहीं छुपा रखा है।